जिले की 200 जागरूक महिलाओं काे जोड़कर बनेगा शक्ति संगम
शाजापुर | अंतरराष्ट्रीय महिला दिवस पर 8 मार्च को महिला शक्तियों का संगम होगा। इस दिन विभिन्न क्षेत्राें में सफल जागरूक महिलाओं को शक्ति संगम से जोड़ा जाएगा। इस अवधारणा को शुरू करने का उद्देश्य महिलाओं और बच्चों से संबंधित योजनाओं एवं कार्यक्रमों का सफल क्रियान्वयन करना है।
शक्ति संगम के तहत महिला सशक्तिकरण विभाग को जिले की 200 जागरूक महिलाओं से जोड़कर समिति गठित करना है। ये महिलाएं कार्यक्रमों से जुड़कर समाज को अपने जीवन के अनुभव, कौशल व ज्ञान के आधार पर मार्गदर्शन देगी। इसके लिए प्रतिमाह शक्ति संगम की नियमित बैठकें, परिचर्चा, सम्मेलन आयोजित होंगे। शक्ति संगम जिले की परिस्थितियों के अनुसार महिलाओं के स्वरोजगार, स्वास्थ्य, स्वावलंबन को केंद्रित करते हुए वार्षिक कार्ययोजना बनाएगा। महिलाएं अपने व्यक्तित्व का निरंतर विकास करते हुए जीवन के विभिन्न क्षेत्रों में महत्वपूर्ण उपलब्धियां प्राप्त कर सके, इसके लिए वर्ष भर की कार्य योजना भी बनाई जाएगी।
इन क्षेत्रों कार्यरत महिलाओं को बनाना है सदस्य- शक्ति संगम में महिला उद्यमियों, जन प्रतिनिधियों, सामाजिक नेतृत्वशील महिलाओं, सेवानिवृत्त महिला अधिकारी, शिक्षाविद के अलावा स्वास्थ्य पोषण, चिकित्सा, शिक्षा, कानून, परामर्श, प्रबंधन, वैज्ञानिक, पोषण विशेषज्ञ, कॅरियर काउंसलर्स को जोड़कर सम्मानित किया जाएगा। महिला दिवस 8 मार्च को महिलाओं से संबंधित विभिन्न प्रतियोगिताओं को आयोजन भी गांधी हाॅल में किया जाएगा।
गुलाबी वस्त्र धारण करने का अनुरोध
अंतरराष्ट्रीय महिला दिवस 8 मार्च पर महिलाओं के सम्मान और उनके प्रति आदर व सकारात्मक सोच के प्रदर्शन के लिए कलेक्टर अलका श्रीवास्तव ने सभी नागरिकों एवं शासकीय अधिकारियों एवं कर्मचारियों से अनुरोध किया है कि इस दिन कोई भी एक गुलाबी वस्त्र धारण करें।
अंतरराष्ट्रीय महिला दिवस, वर्षभर की योजना बनेगी
hin_Deva hin_Deva hin_Deva hin_Deva hin_Deva hin_Deva hin_Deva